Διαταραχή του φάσματος του εμβρυϊκού αλκοολισμού

Οι **διαταραχές του φάσματος του εμβρυϊκού αλκοολισμού** (ΔΦΕΑ) είναι μια ομάδα καταστάσεων που μπορεί να εμφανιστούν σε ένα άτομο του οποίου η μητέρα κατανάλωνε αλκοόλ κατά τη διάρκεια της εγκυμοσύνης. Τα συμπτώματα μπορεί να περιλαμβάνουν ασυνήθιστη εμφάνιση, μικρό ανάστημα, χαμηλό σωματικό βάρος, μικρό μέγεθος κεφαλιού, έλλειψη συντονισμού κινήσεων, χαμηλή νοημοσύνη, συμπεριφορικά προβλήματα, μαθησιακές δυσκολίες και προβλήματα ακοής ή όρασης. Όσοι επηρεάζονται είναι πιο πιθανό να αντιμετωπίζουν προβλήματα στο σχολείο, νομικά προβλήματα, να συμμετέχουν σε δραστηριότητες υψηλού κινδύνου και να έχουν προβλήματα με το αλκοόλ ή άλλες ουσίες. Η πιο βαριά μορφή της κατάστασης είναι γνωστή ως **σύνδρομο εμβρυικού αλκοολισμού** (ΣΕΑ). Άλλοι τύποι περιλαμβάνουν το μερικό σύνδρομο εμβρυικού αλκοολισμού (pFAS), τη νευροαναπτυξιακή διαταραχή που σχετίζεται με το αλκοόλ (ARND) και τις συγγενείς ανωμαλίες που σχετίζονται με το αλκοόλ (ARBD). Μερικοί αποδέχονται ως διάγνωση μόνο το FAS, θεωρώντας ασαφείς τις ενδείξεις που σχετίζονται με άλλους τύπους.

Οι διαταραχές του φάσματος του εμβρυϊκού αλκοολισμού προκαλούνται από τη μητέρα που καταναλώνει αλκοόλ κατά τη διάρκεια της εγκυμοσύνης. Έρευνες από τις Ηνωμένες Πολιτείες διαπίστωσαν ότι περίπου το 10% των εγκύων γυναικών έπινε αλκοόλ τον τελευταίο μήνα, και το 20% έως 30% κάποια στιγμή κατά τη διάρκεια της εγκυμοσύνης. Περίπου το 3,6% των εγκύων Αμερικανίδων είναι αλκοολικές. Ο κίνδυνος FASD εξαρτάται από την ποσότητα που καταναλώνεται και από τη συχνότητα της κατανάλωσης, καθώς και από τη φάση της εγκυμοσύνης κατά την οποία καταναλώθηκε το αλκοόλ. Άλλοι παράγοντες κινδύνου περιλαμβάνουν την ηλικία της μητέρας, το κάπνισμα και την κακή διατροφή. Δεν υπάρχει γνωστή ασφαλής ποσότητα ή χρόνος για την κατανάλωση αλκοόλ κατά τη διάρκεια της εγκυμοσύνης. Ενώ η κατανάλωση μικρών ποσοτήτων δεν προκαλεί ανωμαλίες στην όψη, ενδέχεται να προκαλέσει συμπεριφορικά προβλήματα. Το αλκοόλ διαπερνά τον αιματοεγκεφαλικό φραγμό και επηρεάζει άμεσα και έμμεσα το αναπτυσσόμενο έμβρυο. Η διάγνωση βασίζεται στα σημάδια και στα συμπτώματα στο άτομο.

Οι διαταραχές του φάσματος του εμβρυϊκού αλκοολισμού μπορούν να προληφθούν με την αποφυγή του αλκοόλ. Για αυτόν τον λόγο, οι υγειονομικές αρχές συνιστούν την αποχή από το αλκοόλ κατά τη διάρκεια της εγκυμοσύνης ή κατά τη διάρκεια των προσπαθειών σύλληψης. Ενώ η κατάσταση είναι μόνιμη, η θεραπεία μπορεί να βελτιώσει την πρόγνωση. Οι παρεμβάσεις μπορεί να περιλαμβάνουν τη θεραπεία αλληλεπίδρασης γονέα-παιδιού, προσπάθειες για μεταβολή της συμπεριφοράς του παιδιού και ενδεχομένως φαρμακευτική αγωγή.

Οι FASD εκτιμάται ότι επηρεάζουν 1% με 5% των ανθρώπων στις Ηνωμένες Πολιτείες και στη Δυτική Ευρώπη. Το FAS πιστεύεται ότι εμφανίζεται σε 0,2 με 9 ανά 1.000 ζωντανές γεννήσεις στις Ηνωμένες Πολιτείες. Σε ορισμένους πληθυσμούς στη Νότια Αφρική συναντώνται ποσοστά έως και 9%. Οι αρνητικές επιπτώσεις του αλκοόλ κατά τη διάρκεια της εγκυμοσύνης έχουν περιγραφεί από την αρχαιότητα. Το 2002, το κόστος ζωής στις ΗΠΑ ανά παιδί με FAS ήταν $ 2.000.000. Ο όρος *σύνδρομο εμβρυικού αλκοολισμού* χρησιμοποιήθηκε για πρώτη φορά το 1973.

## Παραπομπές


Κατηγορία:Συγγενείς διαταραχές
Κατηγορία: Επιπτώσεις του αλκοόλ στην υγεία
Κατηγορία:Ανθρώπινη εγκυμοσύνη
Κατηγορία: Νευροαναπτυξιακές παθήσεις
Κατηγορία:Νευρολογικές παθήσεις
Κατηγορία:Μαιευτική
Κατηγορία:Σύνδρομα
Κατηγορία:Τερατογόνα